Ο **Λεωνίδας (Λέλος) Βαμβακόπουλος** ήταν Έλληνας διεθνής διαιτητής ποδοσφαίρου.

Βιογραφικά στοιχεία
-------------------

Μεγάλωσε στη Νέα Ιωνία Αττικής και καταγράφεται ως ποδοσφαιριστής της γειτονικής ΑΕΚ, τουλάχιστον για το 1955. Επαγγελματικά, ανήκε στη δύναμη της Αστυνομίας Πόλεων.

Απεβίωσε με αιφνίδιο τρόπο περί τα τέλη του 1995 ή αρχές 1996. Στο μνήμα του αναγράφεται η διαιτητική ιδιότητα που έφερε εν ζωή.

Σταδιοδρομία
------------

### Σε εγχώριο επίπεδο

Υπήρξε μέλος του Συνδέσμου Διαιτητών Ποδοσφαίρου Αθηνών και έλαβε το χρίσμα να διευθύνει αναμετρήσεις της ανώτατης κατηγορίας την αγωνιστική περίοδο 1960-61, δεύτερη της νεοσύστατης Α΄ Εθνικής. Στη συγκεκριμένη διοργάνωση, είχε τις εξής παρουσίες ανά χρονιά:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Περίοδος | Διαιτησίες |
| --- | --- |
| 1960-61 | 8 |
| 1961-62 | 6 |
| 1962-63 | απαγόρευση σε στελέχη Ενόπλων Δυνάμεων και Σωμάτων Ασφαλείας να διαιτητεύουν |
| 1963-64 |

 | 

| Περίοδος | Διαιτησίες |
| --- | --- |
| 1964-65 | 02 |
| 1965-66 | 09 |
| 1966-67 | 07 |
| 1967-68 | 14 |

 | 

| Περίοδος | Διαιτησίες |
| --- | --- |
| 1968-69 | 12 |
| 1969-70 | 12 |
| 1970-71 | 12 |
| 1971-72 | 13 |

 | 

| Περίοδος | Διαιτησίες |
| --- | --- |
| 1972-73 | 10 |
| 1973-74 | 08 |
| 1974-75 | 13 |
| 1975-76 | 08 |

 |

Τις 1965-66, 1969-70, 1974-75 και 1975-76 επιλέχθηκε περισσότερες φορές από κάθε άλλο συνάδελφό του (την τελευταία όσες και ο Νίκος Ζλατάνος), ενώ τρεις ακόμη βρέθηκε στην κορυφαία τριάδα σε πλήθος ορισμών. Το 1961 τιμωρήθηκε από την 24η αγωνιστική έως τη λήξη του πρωταθλήματος (30η), επειδή την 26η Μαρτίου δήλωσε κώλυμα λόγω απασχόλησης στην υπηρεσία του. Κατά το β΄ ημίχρονο της συνάντησης ΑΟ Αιγάλεω-Παναθηναϊκός το 1974, υπέστη διάσειση όταν δέχθηκε σουτ του Μίμη Δομάζου στο κεφάλι και τον αντικατέστησε ο α΄ επόπτης –σήμερα βοηθός– Καρυστινάκης, για το δεύτερο περιστατικό διαιτητικής αποχώρησης στα πλαίσια της Α΄ κατηγορίας έως τότε, έπειτα από το αντίστοιχο με τον ασθενή Χρήστο Μίχα στο 47' του Παναχαϊκή-Ολυμπιακός Πειραιώς (2-0) το 1971.

Εγκαταλείποντας την ενεργό δράση, κατείχε τη δεύτερη θέση σε αριθμό αγώνων για την υψηλότερη βαθμίδα του ελληνικού πρωταθλήματος, πίσω μόνο από τον –λιμενικό και επίσης διεθνή διαιτητή– Στάθη Παπαβασιλείου. Διεύθυναν 134 και 140 αντίστοιχα και καθώς χρονικά διέγραψαν παράλληλη ακριβώς πορεία την 16ετία 1960 με 1976, έγιναν οι πρώτοι που την περίοδο 1972-73 συμπλήρωσαν 100 διαιτησίες Α΄ Εθνικής. Ο Βαμβακόπουλος έχει στο ενεργητικό του και έναν τελικό κυπέλλου Ελλάδας, τον συναρπαστικό Ηρακλής Θεσσαλονίκης-Ολυμπιακός Πειραιώς 4-4 του 1976 που κρίθηκε στη διαδικασία των πέναλτι, πιθανότατα κατά την αποχαιρετιστήρια εμφάνισή του.

### Σε διεθνές επίπεδο

Έλαβε το σήμα του διαιτητή UEFA, όπως και FIFA, με κορυφαία διάκριση την επιλογή το 1972 για τον α΄ προημιτελικό μεταξύ των πρωταθλητών Ευρώπης Άγιαξ και Αγγλίας Άρσεναλ στο ομώνυμο ευρωπαϊκό κύπελλο (την ενδιάμεση χρονιά των τριών διαδοχικών κατακτήσεων από τους Ολλανδούς). Ένα έτος νωρίτερα είχε ακόμα διευθύνει για την ίδια φάση του Κυπελλούχων το Γκόρνικ Ζάμπρζε-Μάντσεστερ Σίτι 2-0, δηλαδή ανάμεσα στο ζευγάρι του προηγούμενου τελικού με νικητές τότε και τροπαιούχους τους Άγγλους. Συνολικά διαιτήτευσε 9 φορές σε ευρωπαϊκές διασυλλογικές διοργανώσεις (με τονισμένα οι προκριθέντες):

| Περίοδος | Διοργάνωση | Σκέλος, γύρος | Αγώνας |
| --- | --- | --- | --- |
| 1968-69 | Κύπελλο Διεθνών Εκθέσεων | Επαναληπτικός 2ου (φάση των 32) |  Άρτζες Πιτέστι |  **Γκεζτεπέ ΣΚ**  | 3-2 |
| 1969-70 | Κύπελλο Κυπελλούχων | Επαναληπτικός 1ου (φάση των 32) |  Στεάουα Βουκουρεστίου |  **Ρέιντζερς Γλασκώβης**  | 0-0 |
| 1970-71 | Κύπελλο Πρωταθλητριών | Επαναληπτικός 1ου (φάση των 32) |  **Λέγκια Βαρσοβίας**  |  ΙΦΚ Γκέτεμποργκ | 2-1 |
| Κύπελλο Κυπελλούχων | Α΄ αγώνας προημιτελικών (φάση των 8) |  Γκόρνικ Ζάμπρζε |  **Μάντσεστερ Σίτι**  | 2-0 |
| 1971-72 | Κύπελλο Κυπελλούχων | Επαναληπτικός 1ου (φάση των 32) |  **Τορίνο ΦΚ**  |  Λίμερικ ΦΚ | 4-0 |
| Κύπελλο Πρωταθλητριών | Επαναληπτικός 2ου (φάση των 16) |  ΤΣΣΚΑ Σόφιας |  **Μπενφίκα**  | 0-0 |
| Α΄ αγώνας προημιτελικών (φάση των 8) |  **Άγιαξ**  |  Άρσεναλ | 2-1 |
| 1972-73 | Κύπελλο Κυπελλούχων | Α΄ αγώνας 1ου (φάση των 32) |  Φλοριάνα ΦΚ |  **Φερεντσβάρος**  | 1-0 |
| 1975-76 | Κύπελλο Κυπελλούχων | Α΄ αγώνας 1ου (φάση των 32) |  Στουρμ Γκρατς |  **Σλάβια Σόφιας**  | 3-1 |

και δύο σε φιλικές ή επίσημες αναμετρήσεις εθνικών ομάδων:

| Έτος | Διοργάνωση | Πόλη | Αγώνας |
| --- | --- | --- | --- |
| 1970 | 1ος προκριματικός όμιλος Κυπέλλου Ευρωπαϊκών Εθνών 1972 | Βουκουρέστι |  Ρουμανία |  Φινλανδία | 3-0 |
| 1972 | 4ος προκριματικός όμιλος Παγκοσμίου Κυπέλλου 1974 | Βουκουρέστι |  Ρουμανία |  Αλβανία | 2-0 |

Οι 5 στις 11 εξόδους του Βαμβακόπουλου έλαβαν χώρα στα Βαλκάνια (τέσσερις σε ρουμανικό έδαφος) και άλλες δύο στην Πολωνία.

Παραπομπές
----------

1. ↑  Ο αθλητισμός στη Νέα Ιωνία[*νεκρός σύνδεσμος*], ιστότοπος Ιδρύματος Μείζονος Ελληνισμού (ΙΜΕ)
2. ↑  Γιώργος Αλεξανδρής-Ηλίας Λέκκας, *Η ιστορία του Ολυμπιακού • 71 χρόνια Ολυμπιακός*, Εκδόσεις Γ.Χ Αλεξανδρή, Αθήνα 1996, τμ. Α, σελ. 314 και 337
3. ↑  Το γήπεδο της ΑΕΚ και η χαμένη αλληλεγγύη • Κύπελλο Αλληλεγγύης ΑΕΚ, 1955, Θοδωρής Μπελίτσος, ιστολόγιο Ελληνικό ποδόσφαιρο ρετρό
4. 1 2  *Το έπος της Α΄ Εθνικής*, Γιώργος Παγιωτέλης, περιοδ. *Οι ΠΑΓΚΟΣΜΙΟΙ*, τχ. 9 (Σεπτ 1994), σελ. 39
5. ↑  *Το έπος της Α΄ Εθνικής*, ό.π, τχ. 38 (Φεβρ 1997), σελ. 39
6. ↑  Το "πουλημένο" Ολυμπιακός-ΠΑΟΚ 0-4!, ιστολόγιο Αποδυτηριάκιας
7. ↑  *Το έπος της Α΄ Εθνικής*, ό.π, τχ. 14 (Φεβρ 1995), σελ. 34
8. ↑  *Το έπος της Α΄ Εθνικής*, ό.π, τχ. 15-24 (Μάρτ-Δεκ 1995)
9. ↑  *Το έπος της Α΄ Εθνικής*, ό.π, τχ. 11 (Νοέ 1994), σελ. 40
10. ↑  «Παναθηναϊκός»-«Αιγάλεω» 2-1, εφημ. *ΜΑΚΕΔΟΝΙΑ* 08.01.1974, σελ. 6
11. ↑  *Το έπος της Α΄ Εθνικής*, ό.π, τχ. 19 (Ιούλ 1995), σελ. 35, τχ. 20 (Αύγ 1995), σελ. 29 και τχ. 22 (Οκτ 1995), σελ. 39
12. ↑  Αλεξανδρής-Λέκκας, ό.π, τμ. Β, σελ. 356-357
13. ↑  *Το έπος της Α΄ Εθνικής*, ό.π, τχ. 24 (Δεκ 1995), σελ. 34
14. ↑  *Το έπος της Α΄ Εθνικής*, ό.π, τχ. 20 (Αύγ 1995), σελ. 29
15. ↑  Leonidas Vamvakopoulos, βάση δεδομένων worldfootball.net (Αγγλικά)
16. ↑  Leonidas Vamvakopoulos[*νεκρός σύνδεσμος*], βάση δεδομένων mackolik.com (Τουρκικά)
17. ↑  Λεωνίδας Βαμβακόπουλος, βάση δεδομένων eu-football.info (Αγγλικά)
18. ↑  Leonidas Vamvakopoulos, βάση δεδομένων scoreshelf.com (Αγγλικά)

Πηγές
-----

* Γιώργος Παγιωτέλης, *Το έπος της Α΄ Εθνικής*, σειρά άρθρων αφιερωμάτων αθλητικού περιοδ. *Οι ΠΑΓΚΟΣΜΙΟΙ*

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |